কাঁদতে কাঁদতে থানার বড়বাবুর হাতে-পায়ে ধরছেন গ্রাম থেকে আসা বছর পঞ্চাশের এক মহিলা! তাঁর একটাই আর্জি, ‘‘যেভাবে হোক আমার মেয়েকে খুঁজে দিন। ও ছাড়া আমার আর কেউ নেই।’’ বড়বাবুর আশ্বাসবাণীতেও থামছে না কান্না।
মেয়ে নিখোঁজ হওয়ার অভিযোগ নিয়ে বৃহস্পতিবার রাতে সিঁথি থানায় হাজির হয়েছিলেন উত্তর ২৪ পরগনার বনগাঁর বাসিন্দা কালী পাড়ুই। থানা সূত্রের খবর, কালী জানিয়েছেন, দমদমের বাসিন্দা স্নেহময় দের মৃত্যুর ঘটনায় ধৃত চঞ্চলের (স্নেহময়ের সহোদর ভাই) বাড়িতে কাজ করত তাঁর মেয়ে প্রিয়ঙ্কা (১৪)। গত ২৮ ফেব্রুয়ারি মেয়ের সঙ্গে শেষবার ফোনে কথা হয়েছিল। তারপর থেকেই মেয়ের আর কোনও খোঁজ পাননি কালী।
একটি শ্লীলতাহানির ঘটনার অভিযোগের জেরে ৬২ বছরের স্নেহময়কে সিঁথি থানায় তলব করা হয়েছিল। গত ২৬ ফেব্রুয়ারি জিজ্ঞাসাবাদের সময় মৃত্যু হয় তাঁর। স্নেহময়ের পরিবারের অভিযোগ, পারিবারিক সম্পত্তি নিয়ে বিরোধের কারণে চঞ্চল তাঁর বিউটি পার্লারের এক মহিলাকে দিয়ে মিথ্যা অভিযোগ দায়ের করিয়েছিলেন। 
ঘটনার পরেই চঞ্চল তাঁর পরিবার নিয়ে বাড়ি ছ‌েড়েছিলেন। গত ১৫ মার্চ কাশীপুর এলাকা থেকে চঞ্চল গ্রেফতার হলেও তাঁর পরিবার এখনও নিখোঁজ। পুলিশের অনুমান, চঞ্চলের পরিবারের সঙ্গেই রয়েছে ওই কিশোরী। 
পুলিশ এদিন জানিয়েছে, দ্রুত চঞ্চলের পরিবারের খোঁজ মিলবে। কালী শুক্রবার ‘এবেলা’কে জানান, বছর দু’য়েক আগে পার্লারের কাজ শেখানোর নাম করে প্রিয়ঙ্কাকে কলকাতায় এনেছিলেন চঞ্চল। তারপর থেকে চঞ্চলের মেয়ের বাড়িতেই থাকত প্রিয়ঙ্কা। তিনি জানান, প্রিয়ঙ্কার কাছে একটি মোবাইল ফোন ছিল। সেটির মাধ্যমেই তাঁর কথা হতো মেয়ের সঙ্গে। কিন্তু গত ১৭ দিন ধরে প্রিয়ঙ্কার ফোন বন্ধ। কালী বলেন, ‘‘স্বামী নেই আমার। অন্যের বাড়ি কাজ করি। আমরা গরিব মানুষ। মেয়ে কাজ পাবে ভেবে ছেড়ে দিয়েছিলাম। এখন দেখছি খুনির সঙ্গে ছিল মেয়ে। ও বেঁচে আছে কি না, তা-ই তো জানতে পারছি না!’’
স্নেহময়ের স্ত্রী শিপ্রা বললেন, ‘‘এতদিন কেটে গেলেও চঞ্চলের পরিবারের খোঁজ পেল না পুলিশ! ওই মেয়েটির মা আমাদের বাড়িতেও এসেছিলেন। আমরাই ওঁকে থানায় 
যেতে বলি।’’